62020CJ0123_RES
Vec C‑123/20
Ferrari SpA
proti
Mansory Design & Holding GmbHaWH
(návrh na začatie prejudiciálneho konania, ktorý podal Bundesgerichtshof)
Rozsudok Súdneho dvora (piata komora) z 28. októbra 2021
„Návrh na začatie prejudiciálneho konania – Nariadenie (ES) č. 6/2002 – Dizajny Spoločenstva – Články 4, 6 a 11 – Žaloba pre porušenie práv – Nezapísaný dizajn Spoločenstva – Vonkajšia úprava časti výrobku – Podmienky ochrany – Súčasť zloženého výrobku – Osobitý charakter – Úkon sprístupnenia verejnosti“
Dizajny Spoločenstva – Nezapísané dizajny Spoločenstva – Cieľ ochrany
(Nariadenie Rady č. 6/2002, odôvodnenia 16 a 25)
(pozri bod 32)
Dizajny Spoločenstva – Nezapísané dizajny Spoločenstva – Sprístupnenie verejnosti – Pojem – Sprístupnenie obchodníkom pôsobiacim v sektore
(Nariadenie Rady č. 6/2002, článok 11 ods. 2)
(pozri body 36, 37)
Dizajny Spoločenstva – Nezapísané dizajny Spoločenstva – Sprístupnenie verejnosti – Sprístupnenie časti výrobku alebo časti, resp. súčasti zloženého výrobku verejnosti – Podmienky ochrany – Jasná identifikovateľnosť vonkajšej úpravy tejto časti alebo súčasti – Osobitý charakter – Posúdenie – Časť alebo súčasť predstavujúca viditeľný výsek, ktorý je jasne vymedzený
[Nariadenie Rady č. 6/2002, článok 3 písm. a) a c), článok 4 ods. 2, článok 6 ods. 1 a článok 11 ods. 2]
(pozri body 38 – 43, 48 – 52 a výrok)
Dizajny Spoločenstva – Podmienky ochrany – Osobitý charakter – Dizajn, ktorý u informovaného užívateľa vyvoláva celkový dojem odlišný od dojmu, ktorý vyvoláva skorší dizajn – Určenie celkového dojmu vo vzťahu k jednému alebo viacerým skorším dizajnom posudzovaným jednotlivo
(Nariadenie Rady č. 6/2002, článok 6)
(pozri body 45 – 47)
Zhrnutie
Dňa 2. decembra 2014 Ferrari SpA po prvý raz predstavila verejnosti model najvyššej triedy – FXX K, a to v tlačovom oznámení obsahujúcom dve fotografie zobrazujúce bočný a čelný pohľad na toto vozidlo.
Od roku 2016 Mansory Design & Holding GmbH (ďalej len „Manusory Design“), so sídlom v Nemecku, vyrába a predáva sady individualizovaného príslušenstva nazývané „tuningové kity“, ktoré majú upraviť vzhľad iného modelu Ferrari schváleného na prevádzku na pozemných komunikáciách, vyrábaného sériovo, tak, aby sa podobal Ferrari FXX K.
Ferrari podala žalobu pre porušenie práv a súvisiace návrhy proti Mansory Design z dôvodu údajného porušenia práv vyplývajúcich z troch nezapísaných dizajnov Spoločenstva vzťahujúcich sa na časti modelu FXX K, konkrétne na časti jeho karosérie. Tieto dizajny podľa nej vznikli v momente zverejnenia tlačového oznámenia z 2. decembra 2014.
Landgericht Düsseldorf (Krajinský súd Düsseldorf, Nemecko) tieto návrhy zamietol v celom rozsahu.
V nadväznosti na odvolanie podané na Oberlandesgericht Düsseldorf (Vyšší krajinský súd Düsseldorf, Nemecko) tento súd zamietol návrhy spoločnosti Ferrari, keď rozhodol, že prvý a druhý dizajn, o ktoré sa žiadala ochrana, nikdy neexistovali, keďže Ferrari nepreukázala, že bola splnená minimálna požiadavka určitej samostatnosti a určitej ucelenosti tvaru, zatiaľ čo tretí dizajn, pre ktorý sa žiadala ochrana, skutočne existoval, ale Mansory Design ho neporušila.
Za týchto okolností Bundesgerichtshof (Spolkový súdny dvor, Nemecko), na ktorý bol spoločnosťou Ferrari podaný opravný prostriedok, požiadal Súdny dvor, aby objasnil, či sprístupnenie vyobrazení výrobku verejnosti, akým je zverejnenie fotografií automobilu, môže mať za následok sprístupnenie dizajnu určitej časti alebo súčasti tohto výrobku verejnosti, a ak áno, do akej miery musí byť vonkajšia úprava tejto časti alebo súčasti nezávislá od výrobku ako celku, aby bolo možné preskúmať, či má táto vonkajšia úprava osobitý charakter.
Súdny dvor vo svojom rozsudku najmä rozhodol, že právo Únie sa má vykladať v tom zmysle, že sprístupnenie vyobrazení výrobku verejnosti, akým je zverejnenie fotografií automobilu, má za následok sprístupnenie dizajnu určitej časti tohto výrobku verejnosti alebo časti, resp. súčasti uvedeného výrobku ako zloženého výrobku, pokiaľ vonkajšia úprava tejto časti alebo súčasti je pri tomto sprístupnení verejnosti jasne identifikovateľná. (
1
)
Posúdenie Súdnym dvorom
V prvom rade Súdny dvor uviedol, že hmotnoprávne podmienky vyžadované na vznik ochrany dizajnu Spoločenstva, či už zapísaného alebo nezapísaného, a to novosť a osobitý charakter, sú rovnaké tak pre výrobky, ako aj časti výrobku. (
2
) Pokiaľ sú tieto hmotnoprávne podmienky splnené, formálnou podmienkou na vznik nezapísaného dizajnu Spoločenstva je sprístupnenie verejnosti v zmysle článku 11 ods. 2 nariadenia č. 6/2002. (
3
) Aby sprístupnenie dizajnu výrobku ako celku verejnosti malo za následok sprístupnenie dizajnu časti tohto výrobku, je nevyhnutné, aby vonkajšiu úpravu tejto časti bolo možné pri uvedenom sprístupnení jasne identifikovať. To však neznamená povinnosť pôvodcov sprístupniť verejnosti osobitne každú časť svojich výrobkov, pre ktoré chcú využívať ochranu nezapísaného dizajnu Spoločenstva.
Po druhé Súdny dvor zdôraznil, že pojem „osobitý charakter“ v zmysle článku 6 nariadenia č. 6/2002 (
4
) neupravuje vzťahy medzi dizajnom výrobku a dizajnmi častí, z ktorých sa výrobok skladá, ale vzťah medzi týmito dizajnmi a ostatnými skoršími dizajnmi. Aby bolo možné preskúmať, či vonkajšia úprava časti výrobku alebo časti, resp. súčasti zloženého výrobku spĺňa podmienku osobitého charakteru, je potrebné, aby predmetná časť alebo súčasť predstavovala viditeľný výsek výrobku alebo zloženého výrobku, ktorý je jasne vymedzený líniami, obrysmi, farbami, tvarmi alebo osobitou textúrou. To predpokladá, že vonkajšia úprava tejto časti alebo súčasti je sama osebe schopná vyvolať celkový dojem a nemôže úplne splývať s celým výrobkom.
(
1
)	V zmysle článku 3 písm. a) a c), článku 4 ods. 2 a článku 11 ods. 2 nariadenia Rady (ES) č. 6/2002 z 12. decembra 2001 o dizajnoch spoločenstva (Ú. v. ES L 3, 2002, s. 1; Mim. vyd. 13/027, s. 142).
(
2
)	Články 4 až 6 nariadenia č. 6/2002.
(
3
)	Podľa tohto článku „o dizajne platí, že sa sprístupnil verejnosti v rámci [Únie], ak sa uverejnil, vystavil alebo použil pri obchodovaní, alebo inak sprístupnil verejnosti takým spôsobom, že počas bežného obchodovania sa tieto udalosti stali známymi kruhom, ktoré sa špecializujú na daný sektor a pôsobia v rámci [Únie]“.
(
4
)	Článok 6 ods. 1 nariadenia č. 6/2002 stanovuje, že o dizajne platí, že má osobitý charakter, ak celkový dojem, ktorý vyvoláva u informovaného užívateľa, sa odlišuje od celkového dojmu vyvolaného u takéhoto užívateľa akýmkoľvek iným dizajnom, ktorý už bol sprístupnený verejnosti.